LT Europos Sąjungos oficialusis leidinys C 296/16

Pranešimas dėl 2017 m. birželio 1 d. teismo sprendimo byloje T-442/12, susijusioje su Tarybos įgyvendinimo reglamentu (ES) Nr. 626/2012, kuriuo iš dalies keičiamas Įgyvendinimo reglamentas (ES) Nr. 349/2012, kuriuo nustatomas galutinis antidempingo muitas importuojamai Kinijos Liaudies Respublikos kilmės vyno rūgščiai

(2017/C 296/04)

Teismo sprendimas

Europos Sąjungos Bendrasis Teismas (toliau – Bendrasis Teismas) savo 2017 m. birželio 1 d. sprendimu byloje T-442/12 Changmao Biochemical Engineering Co Ltd. prieš Tarybą (1) (toliau – teismo sprendimas) panaikino 2012 m. birželio 26 d. Tarybos įgyvendinimo reglamentą (ES) Nr. 626/2012, kuriuo iš dalies keičiamas Įgyvendinimo reglamentas (ES) Nr. 349/2012, kuriuo nustatomas galutinis antidempingo muitas importuojamai Kinijos Liaudies Respublikos kilmės vyno rūgščiai (2) (toliau – Įgyvendinimo reglamentas), kiek jis taikomas Kinijos eksportuojančiajam gamintojui Changmao Biochemical Engineering Co Ltd. (toliau – nagrinėjamasis eksportuojantis gamintojas).

Bendrasis Teismas nusprendė, kad be tinkamu laiku pateikto pagrįsto pateisinimo atmetus eksportuojančio gamintojo prašymą atskleisti informaciją dėl DL vyno rūgšties ir L+ vyno rūgšties kainų skirtumo atsižvelgiant į normaliosios vertės skaičiavimą buvo pažeista eksportuojančio gamintojo teisė į gynybą. Bendrasis Teismas nusprendė, jog negalima atmesti galimybės, kad, jei prašymas būtų buvęs patenkintas, tyrimo rezultatas galėjo būti kitoks.

Pasekmės

Pagal Sutarties dėl Europos Sąjungos veikimo 266 straipsnį institucijos privalo imtis būtinų priemonių teismo sprendimams vykdyti.

Taikant šias būtinas priemones teismo sprendimui, kuriuo panaikinama priemonė, visapusiškai įvykdyti, priemonės taikymo procedūra gali būti atnaujinama nuo to etapo, kai buvo padarytas pažeidimas (3).

Todėl, laikydamasi 2017 m. birželio 1 d. Bendrojo Teismo sprendimo, Komisija turi galimybę pataisyti tyrimo aspektus, dėl kurių buvo priimtas sprendimas dėl panaikinimo, o tas dalis, kurioms sprendimas (4) įtakos neturi, palikti nepakeistas.

Įgyvendinimo reglamentas panaikintas dėl teisės į gynybą nesilaikymo atliekant vieną Įgyvendinimo reglamente numatytą administracinio tyrimo veiksmą, būtent, tam tikros informacijos suteikimą šiam eksportuojančiam gamintojui atsižvelgiant į normaliosios vertės apskaičiavimą.

Susijusio eksportuojančio gamintojo prašymas suteikti informaciją dėl DL vyno rūgšties ir L+ vyno rūgšties kainų skirtumo atsižvelgiant į normaliosios vertės apskaičiavimą turi būti dar kartą išnagrinėtas atsižvelgiant į ypatingas bylos aplinkybes.

Įgyvendinimo reglamente nustatyti faktai, kurie nebuvo užginčyti arba buvo užginčyti, tačiau atmesti Bendrojo Teismo sprendimu arba Bendrojo Teismo nenagrinėti ir dėl to Įgyvendinimo reglamentas nebuvo panaikintas, lieka toliau galioti.

Tyrimo atnaujinimas

Atsižvelgdama į tai, kas išdėstyta, Komisija nusprendė atnaujinti antidempingo tyrimą dėl importuojamos Kinijos Liaudies Respublikos kilmės vyno rūgšties, po kurio buvo priimtas Reglamentas (ES) Nr. 626/2012, kiek tai susiję su nagrinėjamuoju eksportuojančiu gamintoju, ir nuo to etapo, kai buvo padarytas pažeidimas.

Tyrimas atnaujinamas tiek, kiek jis susijęs su Bendrojo Teismo sprendimo dėl Changmao Biochemical Engineering Co. Ltd. Įgyvendinimu. Tyrimo atnaujinimas nesusijęs su kitais tyrimais. Todėl 2012 m. balandžio 16 d. Tarybos įgyvendinimo reglamentas (ES) Nr. 349/2012, kuriuo nustatomas galutinis antidempingo muitas importuojamai Kinijos Liaudies Respublikos kilmės vyno rūgščiai, atlikus priemonių galiojimo peržiūrą pagal Reglamento (EB) Nr. 1225/2009 (5) 11 straipsnio 2 dalį ir toliau yra taikomas susijusiam eksportuojančiam gamintojui.

Suinteresuotosios šalys apie tai informuojamos paskelbiant šį pranešimą Europos Sąjungos oficialiajame leidinyje.

Rašytiniai pareiškimai

Visos suinteresuotosios šalys, ir visų pirma nagrinėjamasis eksportuojantis gamintojas ir Sąjungos pramonė, raginami reikšti savo nuomonę, teikti informaciją ir patvirtinamuosius dokumentus dėl klausimų, susijusių su tyrimo atnaujinimu. Jei nenurodyta kitaip, šią informaciją ir patvirtinamuosius dokumentus Komisija turi gauti per 20 dienų nuo šio pranešimo paskelbimo Europos Sąjungos oficialiajame leidinyje dienos.

Galimybė būti išklausytiems Komisijos tyrimo tarnybų

Nagrinėjamasis eksportuojantis gamintojas ir Sąjungos pramonė gali prašyti būti išklausyti Komisijos tyrimo tarnybų. Visi prašymai išklausyti turėtų būti pateikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose šioms šalims.

Rašytinės informacijos teikimo ir susirašinėjimo tvarka

Prekybos apsaugos tyrimams atlikti Komisijai pateikiama informacija neturėtų būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama: a) Komisijai naudoti informaciją ir duomenis atliekant šį prekybos apsaugos tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teise į gynybą.

Laikyti konfidencialia prašoma visa rašytinė informacija ir suinteresuotųjų šalių susirašinėjimas ženklinami „riboto naudojimo“ grifu (6).

Suinteresuotosios šalys, teikiančios „riboto naudojimo“ informaciją, kaip reikalaujama pagal 2016 m. birželio 8 d. Europos Parlamento ir Tarybos reglamento (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (7) (toliau – pagrindinis reglamentas) 19 straipsnio 2 dalį, privalo kartu pateikti nekonfidencialią tokios informacijos santrauką, paženklintą grifu „suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę.

Jei konfidencialią informaciją teikianti suinteresuotoji šalis nepateikia reikiamos formos ir kokybės nekonfidencialios tokios informacijos santraukos, į tokią informaciją gali būti neatsižvelgta.

Visą informaciją ir prašymus, įskaitant nuskenuotus įgaliojimus ir sertifikatus, suinteresuotosios šalys raginamos pateikti e. paštu. Naudodamos e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf

Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama.

Kai bus pateikti kontaktiniai duomenys, Komisija bendraus su suinteresuotosiomis šalimis tik e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu.

Išsamesnių taisyklių ir informacijos dėl susirašinėjimo su Komisija, įskaitant informacijos teikimo e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E. paštas: TRADE-AD-R529A-TARTARIC-ACID@EC.EUROPA.EU

Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal pagrindinio reglamento 18 straipsnį išvados (teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jei suinteresuotoji šalis nebendradarbiauja arba bendradarbiauja tik iš dalies ir todėl išvados grindžiamos turimais faktais pagal pagrindinio reglamento 18 straipsnį, rezultatas gali būti mažiau palankus suinteresuotajai šaliai nei bendradarbiavimo atveju.

Atsakymo pateikimas ne kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Suinteresuotoji šalis turėtų nedelsdama susisiekti su Komisija.

Bylas nagrinėjantis pareigūnas

Nagrinėjamasis eksportuojantis gamintojas ir Sąjungos pramonė gali prašyti, kad nagrinėjant bylą dalyvautų prekybos bylas nagrinėjantis pareigūnas. Bylas nagrinėjantis pareigūnas atlieka suinteresuotųjų šalių ir Komisijos tyrimo tarnybų tarpininko funkciją. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir trečiųjų šalių prašymus būti išklausytoms. Bylas nagrinėjantis pareigūnas gali surengti atskiros suinteresuotosios šalies klausymą ir veikti kaip tarpininkas, kad būtų visapusiškai užtikrintos suinteresuotųjų šalių teisės į gynybą.

Prašymai išklausyti dalyvaujant bylas nagrinėjančiam pareigūnui turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su pradiniu tyrimo etapu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti turi būti teikiami laikantis konkrečių terminų, kuriuos Komisija nustato savo raštuose šalims.

Bylas nagrinėjantis pareigūnas taip pat suteiks galimybę rengti klausymą, kuriame šalys galėtų pareikšti skirtingą požiūrį ir pateikti paneigiančių argumentų dėl klausimų, be kita ko, susijusių su sprendimo įgyvendinimu.

Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje http://ec.europa.eu/trade/trade-policy-and-you/contacts/hearing-officer/

Asmens duomenų tvarkymas

Visi per šį tyrimą surinkti asmens duomenys bus naudojami laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (8).

Informacija muitinėms

Pagal Įgyvendinimo reglamentą (ES) Nr. 626/2012 už į Europos Sąjungą importuojamą Kinijos Liaudies Respublikos kilmės vyno rūgštį, kurios KN kodas šiuo metu yra ex 2918 12 00 (TARIC kodas 2918120090) ir kurią pagamino Changmao Biochemical Engineering Co. Ltd (papildomas TARIC kodas A688), sumokėti galutiniai antidempingo muitai, surinkti pagal Įgyvendinimo reglamentą (ES) Nr. 349/2012 dėl to paties importo, turėtų būti grąžinti arba turėtų būti atsisakyta juos išieškoti. Dėl muitų grąžinimo ar atsisakymo juos išieškoti būtina kreiptis į nacionalines muitines pagal taikomus muitų teisės aktus.

Atskleisti faktai

Nagrinėjamasis eksportuojantis gamintojas ir Sąjungos pramonė vėliau bus informuoti apie esminius faktus ir aplinkybes, kuriais remiantis ketinama įgyvendinti sprendimą, ir jiems bus sudaryta galimybė teikti pastabas.

(1) 2017 m. birželio 1 d. Bendrojo Teismo sprendimas Changmao Biochemical Engineering prieš Tarybą, T-442/12, ECLI:EU:T:2017:372.

(2) OL L 182, 2012 7 13, p. 1.

(3) 2000 m. spalio 3 d. Teisingumo Teismo sprendimas Industrie des poudres sphériques prieš Tarybą, C-458/98 P, EU:C:2000:531, 80–85 punktai, ir 2016 m. sausio 28 d. sprendimai CM Eurologistik, C-283/14 ir C-284/14, EU:C:2016:57, 48–55 punktai.

(4) 2016 m. birželio 14 d. Teisingumo Teismo sprendimo Komisija prieš McBride, C-361/14P, EU:C:2016:434, 56 punktas. Dempingo srityje taip pat žr.2000 m. spalio 3 d. Teisingumo Teismo sprendimo Industrie des poudres sphériques prieš Tarybą byloje C-458/98 P EU:C:2000:531, 84 punktą.

(5) OL L 110, 2012 4 24, p. 3.

(6) „Riboto naudojimo“ dokumentas yra konfidencialus dokumentas pagal 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016 6 30, p. 21) ir PPO susitarimo dėl GATT 1994 VI straipsnio įgyvendinimo (Antidempingo susitarimo) 6 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(7) OL L 176, 2016 6 30, p. 21.

(8) OL L 8, 2001 1 12, p. 1.